Petrus, Dei gracia Senon. archiepiscopus, Willelmus Altissiod., Herveus Trecensis, Willelmus Meldensis et Willelmus Nivernensis eadem gracia episcopi, omnibus ad quos presentes littere pervenerint, perpetuam in Domino salutem. Ne quandoque dubitationis nubilo veritas obfuscetur, universis presentibus et futuris notum fieri volumus quod, quarto kalendas augusti, in ecclesia Beati-Petri-Vivi Senonensis, in presencia nostra, facta est revelatio sanctorum corporum beatorum martyrum Potenciani et Altini sociorum beatissimi Saviniani Senon. archiepiscopi, que etiam per manus nostras translata sunt in quamdam capsam, eodem die, anno Domini Mº CCº XVIIIº. Nos, autem, de misericordia Jhesu-Christi, et Beate-Marie virginis et beatorum apostolorum Petri et Pauli, omniumque sanctorum meritis confidentes, omnibus Christi fidelibus qui vere penitentes suas elemosinas caritative eidem ecclesie contulerint, ab octabis Beate-Marie-Magdalene usque ad septem dies sequentes, ob venerationem eorumdem sanctorum septem dies de injunctis sibi penitentiis, vota fracta, si ad ea redierint, peccata oblita, offensas patrum et matrum sine manuum injectione, misericorditer relaxamus. In cujus rei memoriam presentem paginam sigillorum nostrorum munimine fecimus roborari. Datum, anno Gratie millesimo ducentesimo octavo-decimo, tercio kalendas augusti. - Durent in perpetuum.